**OŠ dr. Ivana Korošca Borovnica**

**EKO DAN**

V sredo, 22. 4. 2020, na svetovni dan Zemlje, smo na naši šoli organizirali EKO DAN, ki smo ga posvetili naši dobri, stari Zemlji. Sredino dopoldne je potekalo v treh sklopih pod motom: (P)OGLEJ, POSTORI, IZDELAJ!

Učenci so lahko iz bogatega nabora dejavnosti izbrali takšne dejavnosti, ki so jim bile najbolj všeč.

V prvem sklopu (P)OGLEJ so si ogledali eno ali več oddaj na temo ekologije, skrbi za naše okolje, ravnanja z odpadki,…

V drugem sklopu POSTORI so morali nekaj postoriti - kakšno spomladansko opravilo, pobiranje smeti, peka kruha in podobno.

V tretjem sklopu IZDELAJ pa so morali nekaj izdelati, npr. hotel za žuželke, domači detergent, visoko gredo, izdelek iz odpadnega materiala, …

V nadaljevanju si preberite, kako so sredino dopoldne preživeli naši učenci na predmetni stopnji.

**Kaj so počeli šestošolci?**

Najbolj **gledane oddaje** so bile Virtualni pogled na Slovenijo, Čistilna naprava, Lepši svet – odpadki, Ekologija doma. Kar nekaj učencev si je izbralo opazovanje lastne okolice. Pri tem so spoznali, kako lepo deželo imamo, kako lahko zanjo poskrbimo, kakšne so posledice onesnaževanja in kako pomembno je, kako ravnamo z odpadki.

Pri drugi nalogi, **postori**, so pripravljali pakete starega papirja, pospravljali so svoje sobe, pobirali smeti v svoji okolici, nabirali darove narave (smrekove vršičke, čemaž, divjo meto, regrat,...), sadili zelenjavo in zelišča. Zelo radi so tudi pekli kruh ali pletenico.

Pri treji nalogi, **izdelaj**, pa so bili njihovi izdelki zelo raznoliki. Zelo kreativni so bili pri izdelavi različnih stvari iz odpadnega materiala. Nastal je hotel za žuželke, svečnik, denarnica, igra tri v vrsto, visoke grede, posoda za cvetje, kastanjete … Pri likovnem ustvarjanju je nastal plakat, risba planeta Zemlje ter poslikave obraza. Izdelali so visoke grede, vrtne hiše, bivake, poligone, denarnice iz tetrapaka, vaze za rože iz odpadnega materiala, tatoo – je, pajkove mreže iz vejic, šivali vreče za športno opremo, lončke za barvice, igro tri v vrsto iz kamenčkov in palic.

**Kaj so počeli sedmošolci?**

Največkrat in najraje so si **ogledali** Virtualni pogled na Slovenijo, Lepši svet – odpadki ter Modri Jan – Poredna packa Rija. Zanimive so jim bile tudi oddaje o vodnem krogu, virtualni pogled na Slovenijo ter video o delovanju čistilne naprave in Pod klobukom (ekologija in ozaveščenost)

Dejavnosti, ki so se jih na eko dan **posluževali**, so zelo različne, največ pa so vrtnarili (sejali solato, rdečo peso, peteršilj, ...), odnašali in reciklirali odpadke, presajali/sadili rože, obrezovali grmovnice okrog hiše, kosili in grabili travo, skratka, opravljali koristno delo okrog svoje hiše. Veliko jih je tudi peklo kruh ali izdelalo namaz.

Med opravki so omenjali tudi cepljenje drv, priprava paketov starega papirja ter urejanje omar.

**Izdelali** so mehčalec za perilo , detergent, vazo, lonček za sadiko, obrazno masko, elastomobil (iz odpadnih materialov), toplo gredo, denarnico iz odpadnega materiala, hiško iz palčk, stojalo za rože, lesen model za igro "Križci Krožci".

**Kaj so počeli osmošolci?**

Izbirali so med različnimi **videoposnetki**; največ učencev je izbralo oddaji Žejni svet in Vodni krog v Borovnici, sledita Virtualni pogled na Slovenijo in Lepši svet – odpadki. Zanimiva izbira je bilo tudi poslušanje petja ptic in ostalih zvokov v naravi.

V rubriki **postoril** so se učenci največkrat lotevali:

- peke kruha in drugih kuharskih podvigov (kuhanje kosila, priprava zdravih napitkov, sirup iz trpotca, solata iz "divjih" rastlin, nabiranje čemaža)

- hišnih opravil (pospravljanja sobe, sesanja, obešanja perila)

- različnih opravil na vrtu (sajenje, sejanje, presajanje, košnja trave, razvažanje

 zemlje, urejanje gredic)

- pobirali so odpadke in pripravljali odpadni papir za zbiralno akcijo

Med **izdelki** so večkrat izbrali izdelavo denarnice iz tetrapaka, različnih družabnih iger in uporabnih izdelkov (lonček za pisala). Zanimive izbire so bile še: naravno ličenje, mehčalec, slika Zemlje, bivak v naravi. Izdelali so tudi oporo za paradižnik in papriko, šivali vrečko za copate, izdelali kompostnik in ptičjo hišico in še mnogo drugega.

**Kaj so počeli devetošolci?**

Učenci so si pri prvi nalogi najraje **ogledali** katero izmed ponujenih dokumentarnih oddaj. Največ si jih je ogledalo oddajo Žejni svet in Vodni krog Borovniščice ter Delovanje čistilne naprave. Nekateri so si ogledali tudi lastovičja gnezda na kmetiji in ptice v okolici, pa bližnjo sotesko Pekel.

Za **drugo opravilo** so se učenci največkrat odločili za hišno opravilo, kot so pospravljanje notranjih prostorov in urejanje okolice, kot npr. košnja trave in vrtnarjenje. Nekateri pa so tudi spekli kruh ali zamenjali olje v menjalniku svojega motorja. Nekateri so urejali poti na vrt, populili plevel, pobrali smeti okoli bloka, spekli kruh.

Pri **izdelovanju** so bili učenci zelo raznoliki. Izdelovali so visoke grede, sadili zelenjavo (fižol, zelje) in rože, izdelovali iz recikliranih materialov, izdelali leseno hišico za ptičke, masko za obraz, posadili jagode, pekli hrenovke in maslenico, izdelali družabno igro, milo, helikopter ter risali.

Sklepna misel:

Eko dan je bil pri učencih zelo raznolik in prežet z raznoraznimi idejami. V svojem poročilu je veliko učencev napisalo, da je bil zelo poučen, zabaven in delaven dan. Učencem je bilo zelo všeč, da so lahko nekaj izdelali, saj so se pri tem zabavali. Poleg tega jim je bilo všeč tudi, da so veliko časa preživeli na prostem in ne za računalnikom, pri tem pa so naredili nekaj dobrega za naše okolje. Torej, naš namen je bil dosežen!

Zahvaljujem se vsem učencem in sodelavcem za pester, bogat, raznolik in edinstven EKO DAN!

 Tanja Plohl, vodja EKO DNEVA